The Bibi Files

"The Bibi Files" (בעברית: "תיקי ביבי") הוא סרט תיעודי המתמקד בראש ממשלת ישראל, בנימין נתניהו, ועוסק בין היתר גם במשפט המתנהל נגדו וברפורמה המשפטית. הסרט הופק על ידי אלכס גיבני ובוים על ידי אלכסיס בלום. ערכים מורחבים – הרפורמה המשפטית בישראל (2023), משפט נתניהו הסרט נוצר על רקע ניסיון הרפורמה המשפטית של ממשלת נתניהו בשנת 2023. הוא מתמקד בזכויות האדם ובוחן את דמותו של נתניהו והשלכות מעשיו על ישראל והאזור. בנוסף הסרט מתייחס לתגובתו הצבאית של נתניהו למתקפת הפתע על ישראל. הצופים דיווחו כי הסרט מציג את ניצחונו של נתניהו בבחירות 2015 כרגע בו החל להתדרדר מבחינה מוסרית. הסרט כולל צילומי חקירה משטרתית של נתניהו, שלא נראו מעולם כחלק מחקירותיו של נתניהו בתיק 1000 (תיק המתנות) ותיק 4000 (פרשת בזק-וואלה), ונערכו בין השנים 2016–2018 כחלק מאיסוף ראיות שהובילו לכתב אישום נגדו בנובמבר 2019 בעבירות שוחד, מרמה והפרת אמונים. הסרט מציג ראיונות עם נתניהו, אשתו שרה, בנו יאיר, חבריו ומקורביו, כמו גם עובדי משק הבית בבית אגיון. הסרט משולב בראיונות עם אישים ישראלים מרכזיים כמו ראש הממשלה לשעבר אהוד אולמרט, דוברו לשעבר של נתניהו ניר חפץ, ראש השב"כ לשעבר עמי אילון, שאול אלוביץ', ארנון מילצ'ן, הדס קליין, שלדון ומרים אדלסון. בצילומים מוצג נתניהו כרהוט ושולט בעצמו, אך גם מגיב בזעם כלפי חוקריו, תוך שהוא מכנה את חפץ ואלוביץ' "שקרנים" ומרבה לטעון כי אינו זוכר את מהלך הדברים. חקירתה של שרה נתניהו שתועדה בסרט תוארה כ"נרגשת ונסערת" ונשמעו גערות מצידה של נתניהו כלפי החוקרים. תועדו גם תגובותיה של שרה על הסיקור התקשורתי נגדה. יאיר נתניהו טען כי יש רדיפה נגד משפחתו וגם גידף את החוקרים וטען שמשטרת ישראל מתנהלת כמו שטאזי. הסרט מדגיש את השפעתם הגדולה של שרה ויאיר נתניהו על קבלת ההחלטות של ראש הממשלה. נטען כי מעורבותם מסוכנת למדיניות הציבורית של ישראל. יאיר נתניהו מוצג כאדם המכור לתקשורת ובעל אידאולוגיה ימנית קיצונית. בנוסף הסרט מציג את נתניהו כבעל קשרים פוליטיים עם אנשי ימין קיצוני כמו בצלאל סמוטריץ' ואיתמר בן גביר, וטוען שמדיניותו הביאה לתוצאות מדיניות חמורות, כולל המלחמה בעזה. המפיק אלכס גיבני והבמאית אלכסיס בלום מתארים את ההקלטות כ"חומרי נפץ פוליטיים" המציגים את נתניהו כדמות מושחתת ונצלנית, והסרט מקשר בין חקירותיו לבין משפט נתניהו ולכל מה שבא לאחר מכן. בנוסף הם מציינים כי הסרט מציג את נתניהו כדמות טראגית במובן שייקספירי, שהצורך הנואש שלו להישאר בשלטון הוביל אותו למעשים חמורים. לפי דבריה של בלום, הסרט מנסה למצוא מכנה משותף לגבי המחלוקות, ומציג את נתניהו כמי ש"נשאר יותר מדי זמן בשלטון", עמדה שבלום מאמינה שרבים יסכימו עליה. ההקלטות הודלפו למפיק אלכס גיבני בשנת 2023 ולא שודרו מעולם בתקשורת הישראלית עקב האיסור על כך בחוק סדר הדין הפלילי (חקירת חשודים). גיבני, שמרבה לעסוק ביצירותיו בנושא של שחיתות פוליטית ואישית, אמר בערב הבכורה כי הוא התעסק עם מקרי שחיתות רבים, אך לא נתקל במנהיג ברמת שחיתות מוסרית כזו. הבמאית אלכסיס בלום סיפרה כי אנשים רבים המקורבים לנתניהו הסכימו לדבר איתה, אך רק אם דבריהם לא יצוטטו לאחר מכן. היא ציינה כי אחד המרואיינים עלומי השם השווה את תקופת שלטון נתניהו לסדרה "בית הקלפים". לצד רביב דרוקר, מעורבים ביצירת הסרט גם ענת גורן, זוגתו של דרוקר ושותפתו להפקה, הצלם הישראלי אבנר שחף, הבמאי והעורך חליל אפרת, ומקליט הסרט תולי חן. בהתאם לסעיף 13 לחוק סדר הדין הפלילי (חקירת חשודים), הקלטות של חקירה משטרתית אסורות לפרסום בישראל. ב-9 בספטמבר 2024, יומיים לפני הקרנת הבכורה של הסרט בטורונטו, פנה נתניהו לבית המשפט המחוזי בירושלים בבקשה למנוע את שידור הסרט בישראל. נתניהו טען כי שידור הסרט מהווה עבירה פלילית, כיוון שלא התקבל אישור מבית המשפט לשדר את תיעודי החקירות. לטענת נתניהו, רביב דרוקר, המתנגד לו פוליטית, מנצל את החקירות כדי לפגוע בו אישית ולהשפיע על ההליך הפלילי נגדו. השופט עודד שחם דחה את בקשת נתניהו לצו במעמד צד אחד, שכן הבקשה הוגשה שבוע לאחר פרסום הידיעה על הסרט. דרוקר נדרש להשיב לבקשה עד 11 בספטמבר. דרוקר השיב כי חלקו בסרט היה קטן מהמתואר ושימש רק כיועץ תוכן. ב-17 בספטמבר פנה נתניהו למשטרת ישראל וליועצת המשפטית לממשלה בדרישה שתיפתח חקירה נגד רביב דרוקר. הסרט הוצג כסרט באורך מלא בפסטיבל הסרטים הבין-לאומי בטורונטו ב-10 וב-11 בספטמבר 2024. טרם הקרנת הבכורה, כל הכרטיסים לשתי ההקרנות בפסטיבל נמכרו. שעות לפני ההקרנה, ביישומון המסרים המיידיים טלגרם נפתחה קבוצה שהבטיחה "עותק מלא ובלעדי" של הסרט. אלפים הצטרפו אליה, כולל ראש הממשלה לשעבר אהוד אולמרט, שר החוץ ישראל כ"ץ, שר הכלכלה והתעשייה ניר ברקת ושר האנרגיה והתשתיות אלי כהן. דקות לפני הקרנת הסרט, מפעילי הקבוצה חזרו בהם מההבטחה בעקבות ייעוץ משפטי. בעת הקרנת הבכורה של הסרט ציין המפיק אלכס גיבני כי מגבלות החוק בישראל מונעות את הקרנת הסרט בה, אך קיווה שהסרט יגיע לצופים הישראלים בדרכים אחרות. במהלך ההקרנה, שנערכה תחת אבטחה מוגברת, התקיימה מחוץ לאולם הפגנה בהשתתפות עשרות מפגינים, בהם חברי תנועת המחאה "UnXeptable", שקראו לשחרור החטופים מעזה והאשימו את נתניהו בהפקרתם. מיטל בלמס כהן, מומחית לתקשורת ופסיכולוגיה פוליטית באוניברסיטה העברית, טענה שהסרט לא צפוי לחולל שינוי מהותי בדעת הקהל הישראלית, אך בזירה הבין-לאומית הוא עשוי להשפיע על תפיסת הציבור את ישראל ואת אזרחיה דרך דמותו של נתניהו. בסקירת סרט שפורסמה באתר "ynet" על ידי אמיר בוגן, נכתב כי הסרט אינו אנטי-ציוני, הגון ומלא חמלה ורגיש לרחשי הציבור הישראלי. "The Bibi Files", במסד הנתונים הקולנועיים IMDb (באנגלית) דף הסרט באתר פסטיבל הסרטים הבין-לאומי בטורונטו אלון פרוכטר, סערת הסרט "תיקי ביבי": תיעוד מההקרנה המדוברת - ומה חשבו הצופים?, באתר כאן – תאגיד השידור הישראלי, 11 בספטמבר 2024 דב גיל-הר, מה היה בסרט "תיקי ביבי"?, באתר כאן – תאגיד השידור הישראלי, 10 בספטמבר 2024 נועם כהן, ‏סרט תיעודי החושף הקלטות מחקירות נתניהו יוקרן בפסטיבל טורונטו, באתר ‏מאקו‏, 3 בספטמבר 2024 דודי כספי, ‏"תיקי ביבי": מה באמת קורה בסרט המדובר על חקירות נתניהו?, באתר ‏מאקו‏, 10 בספטמבר 2024 יונה לייבזון, ‏הסרט והסערה: יוצרי "תיקי ביבי" חושפים פרטים חדשים, באתר ‏מאקו‏, 13 בספטמבר 2024 Addie Morfoot, Alexis Bloom Doc Featuring Never-Before-Seen Police Interrogation Footage of Benjamin Netanyahu to Screen at TIFF (EXCLUSIVE), Variety, ‏2 September 2024 Melanie Goodfellow, Goodfellas Boards Sales On Benjamin Netanyahu Exposé ‘The Bibi Files’ – Toronto, Deadline, ‏6 September 2024 יובל אראל, נועם כהן ויונה לייבזון, ‏בזמן הקרנת "תיקי ביבי": עשרות מפגינים מחוץ לאולם בקריאה לשחרור החטופים, באתר ‏מאקו‏, 10 בספטמבר 2024 דניאל אדלסון, הקלטות מחקירות נתניהו שאסורות לפרסום בישראל - בדוקו אמריקני חדש, באתר ynet, 3 בספטמבר 2024 מירב ארד, The Bibi files: הסרט על חקירות בנימין נתניהו הוקרן בקנדה, באתר News1 מחלקה ראשונה, 10 בספטמבר 2024 מה רואים בסרט "תיקי ביבי"? נתניהו דפק על השולחן, שרה האשימה: "שוחטים אותי", באתר ישראל היום, 10 בספטמבר 2024 אמיר בוגן, הדפיקות על השולחן של נתניהו, גערות רעייתו בחוקרים והגידופים של בנו: מה גילינו בסרט The Bibi Files, באתר ynet, 10 בספטמבר 2024 הפתעה בטורונטו: הסרט התיעודי החדש שחושף את חקירות נתניהו, באתר "Time Out ישראל", 3 בספטמבר 2024 מאיה גדש, ‏סולד אאוט פעמיים: כל מה שצריך לדעת על הסרט המסקרן על נתניהו, באתר מעריב אונליין, 9 בספטמבר 2024 אורן פרסיקו, מה שווה הסרט אם אנחנו לא שולטים בו, באתר העין השביעית, 11 בספטמבר 2024 גלעד כהן, גלעד מורג, הדיון בבקשת רה"מ לא לפרסם את תיעוד חקירותיו יידחה, הלילה יוקרן "תיקי נתניהו" בטורונטו, באתר ynet, 9 בספטמבר 2024 נועם כהן, יובל אראל, ‏נתניהו בבקשה דחופה לביהמ"ש: לאסור על הקרנת הסרט "תיקי ביבי", באתר ‏מאקו‏, 9 בספטמבר 2024 בקשה לקיים דיון דחוף נוכח כוונת המשיב 2 לפרסם תיעוד חזותי או קולי מחקירות שהתנהלו בתיק דכאן,ולהורות על איסור פרסום כאמור טרם קבלת היתר כדרך (ארכיון) איתמר לוין, נתניהו: לאסור על דרוקר לשדר את הסרט "The Bibi Files", באתר News1 מחלקה ראשונה, 9 בספטמבר 2024 גלעד מורג, אלכסנדרה לוקש, חשיבות ציבורית, לא רעידת אדמה ראייתית: "תיקי נתניהו" והאפשרות שיוקרן בארץ, באתר ynet, 10 בספטמבר 2024 ראש הממשלה דורש לפתוח בחקירה פלילית נגד רביב דרוקר, באתר וואלה, 17 בספטמבר 2024 גם אהוד אולמרט בפנים: אלפים בקבוצה שמבטיחה את הסרט עם חקירות נתניהו, באתר ynet, 10 בספטמבר 2024 The Bibi files: הסרט על חקירות בנימין נתניהו הוקרן בקנדה, באתר ישראל היום, 10 בספטמבר 2024 בטלגרם הבטיחו "עותק מלא" של הסרט על תיקי נתניהו, אלפים הצטרפו - והתאכזבו, באתר ישראל היום, 10 בספטמבר 2024 גלעד מורג ואלכסנדרה לוקש, חשיבות ציבורית, לא רעידת אדמה ראייתית: "תיקי נתניהו" והאפשרות שיוקרן בארץ, באתר ynet, 10 בספטמבר 2024